CELEX: 62012CN0063
Language: et
Date: 2012-02-07 00:00:00
Title: Kohtuasi C-63/12: 7. veebruaril 2012 esitatud hagi — Euroopa Komisjon versus Euroopa Liidu Nõukogu

21.4.2012   
            
            
               ET
            
            
               Euroopa Liidu Teataja
            
            
               C 118/14
            
         7. veebruaril 2012 esitatud hagi — Euroopa Komisjon versus Euroopa Liidu Nõukogu
   (Kohtuasi C-63/12)
   2012/C 118/22
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: J. Currall, J. -P. Keppenne ja D. Martin)
   
      Kostja: Euroopa Liidu Nõukogu
   
      Hageja nõuded
   
   
               —
            
            
               Tühistada nõukogu 19. detsembri 2011. aasta otsus, mis käsitleb komisjoni ettepanekut nõukogu määruse kohta, millega kohandatakse alates 1. juulist 2011 Euroopa Liidu ametnike ja muude teenistujate töötasusid ja pensione ning nimetatud töötasude ja pensionide suhtes kohaldatavaid paranduskoefitsiente (1);
            
         
               —
            
            
               mõista kohtukulud välja Euroopa Liidu Nõukogult.
            
         
      Väited ja peamised argumendid
   
   Komisjon esitab ametnike personalieeskirjade XI lisaga seoses kaks etteheidet.
   Esimene puudutab nõukogu keeldumist kohandada ametnike ja muude teenistujate töötasusid ja pensione komisjoni 24. novembril 2011 ettepanekus pakutud viisil, mis rikub meetodit, millega reguleeritakse nimetatud kohandust kaheksa-aastase perioodi vältel, mis lõpeb 31. detsembril 2012. Selle etteheitega seoses on komisjoni peamine väide see, et nõukogu on võimu kuritarvitanud ja ületanud talle antud pädevuse piire, ning teine väide see, et nõukogu on rikkunud personalieeskirjade XI lisa artikli 10 kohaldamise tingimusi. Peamine väide puudutab asjaolu, et nõukogu kohaldas ise artiklit 10, mistõttu rikkus nõutavaid institutsionaalseid tingimusi; nõnda on nõukogu rikkunud esiteks personalieeskirja artiklit 65 ja teiseks selle XI lisa artikleid 3 ja 10. Komisjoni teise väite kohaselt ei olnud 2011. aastal igal juhul täidetud artikli 10 kohaldamise sisulised tingimused, nagu nähtus ka nõukogu taotlusel komisjoni poolt viimasele esitatud kahest majandusaruandest. Komisjon leiab lisaks, et nõukogu ei ole oma otsust nõuetekohaselt põhjendanud.
   Teine etteheide puudutab nõukogu keeldumist kohandada paranduskoefitsiente, mida tuleb kohaldada nimetatud töötasude ja pensionide suhtes vastavalt asjaomaste isikute töö- või elukohale. Selle etteheite esimese väite kohaselt rikub keeldumine personalieeskirja artiklit 64 ning selle XI lisa artikleid 1 ja 3. Komisjoni teise väite kohaselt puudub sellisel keeldumisel igasugune põhjendus, mistõttu on rikutud ELTL artikli 296 lõiget 2.
   
      (1)  ELT L 341, lk 54.